Elis Regina

Elis Regina Carvalho Costa (Porto Alegre, 1945eko martxoaren 17a — São Paulo, 1982ko urtarrilaren 19a) brasildar abeslaria izan zen. Bere ahotsaren indarragatik, musikaltasunagatik eta presentzia eszenikoagatik ezaguna,    Brasilen zein nazioartean txalotua izan zen, eta Ella Fitzgerald, Sarah Vaughan eta Billie Holiday bezalako abeslariekin alderatua. Falso Brilhante (1975-1977) eta Transversal do Tempo (1978) arrakastekin, Elis Reginak musika ikuskizunak berritu zituen bere herrialdean.

 Biografia eta ibilbidea 
1960ko hamarkadan musika jaialdietatik atera zen lehen artista nagusia izan zen, eta Bossa Novan nabarmendu zen. Hasieran, bere estiloak irratiko abeslarien eragina izan zuen, batez ere Ângela Mariarena. Arrakasta handirik gabe grabatutako lau LPren ostean — Viva a Brotolândia (1961), Poema de Amor (1962), Elis Regina (1963), O Bem do Amor (1963) —, 1965ean Elis izan zen TV Excelsior jaialdian errebelazio handiena, Vinícius de Moraes eta Edu Loboren "Arrastão abestia kantatuz. Lorpen horrek telebistan aritzeko aukera eskaini zion. Handik gutxira, Brasilgo musika herrikoiaren lehen izar bihurtu zen, Jair Rodriguesekin batera Brasilgo musika herrikoiari buruzko programa garrantzitsuenetako bat zuzendu zuenean, O Fino da Bossa.

Genero asko abestu zituen: MPBtik bossa novara, sambara, rockera eta jazzera.

Bere ibilbidean zehar, oraindik ezezagunak ziren artisten abestiak abesteagatik nabarmendu zen, hala nola, Milton Nascimento, Ivan Lins, Belchior, Renato Teixeira, Aldir Blanc eta João Bosco. Haiek plazaratzen eta haien lanak ezagutarazten lagundu zuen. Beste lankidetza batzuen artean, Jair Rodrigues, Tom Jobim eta Rita Leerekin egin zituen duetoak ezagunak izan ziren. Bere bigarren senarrarekin, César Camargo Mariano piano-jolearekin, sormen eta koherentzia musikal handiko lan luze bat egin zuen eta, teknikoki, Brasilgo abeslari onenatzat hartu zuten.

Ronaldo Bôscolirekin ezkondu zen lehenbizi, garai hartan O Fino da Bossako zuzendaria zenarekin, eta harekin izan zuen João Marcello Bôscoli (1970) semea; 1973an, César Camargo Mariano piano-jotzailearekin ezkondu zen  eta harekin beste bi seme-alaba izan zituen: Pedro Mariano (1975) eta Maria Rita (1977).

Elis Regina gazte hil zen, 36 urte zituela, bere ibilbidearen gorenean, zalaparta handia sortuz. Heriotzaren kausari buruz eztabaida asko egon bazen ere, azterketek erakutsi zuten arrazoia alkohola eta kokaina batera kontsumitzea izan zela. Horrek bihotz geldialdia eragin zion.

2013an, Brasilgo musikako emakumezko ahots onena aukeratu zuen Rolling Stone aldizkariak. Brasilgo musikako artista handienen zerrendan ere aipatu zen Elis. 14. postuan geratu zen, lehen postuan dagoen emakumea izanik. Urte bereko azaroan, bere omenezko musikala estreinatu zen, Elis, the musical.

 Erreferentziak 

 Kanpo estekak 

Kategoria:Portoalegretarrak
Kategoria:Brasilgo mezzosopranoak
Kategoria:Portugesezko abeslariak
Kategoria:Brasilgo abeslariak
Kategoria:Brasilgo emakumeak
Kategoria:Emakume abeslariak
Kategoria:São Paulon hildakoak